Milanová, Natália, ministerka kultúry SR (2022-10-06):
Vážený pán predsedajúci, vážený pán poslanec Šudík, k vašej otázke mi dovoľte uviesť nasledovné informácie. Zo zdrojov fondov EÚ v rámci programového obdobia 2014 – 2020 bola vyčlenená podpora na energetickú efektívnosť a úspory energie najmä z operačného programu Kvalita životného prostredia. Operačný program Kvalita životného prostredia v rámci prioritnej osi 4. – Energeticky efektívne nízkouhlíkové hospodárstvo vo všetkých sektoroch, na ktorú bolo vyčlenených 787,77 mil. eur, podporil aj nasledovné aktivity. Výstavba zariadení využívajúcich biomasu prostredníctvom rekonštrukcie a modernizácie existujúcich energetických zariadení, výstavba zariadení na výroby biometánu, využitie vodnej energie, využitie slnečnej energie na výrobu tepla a elektriny, výrobu vodíka elektrolýzou s využitím OZE, využitie aerotermálnej, hydrotermálnej alebo geotermálnej energie s použitím tepelného čerpadla, alebo priamym využitím na výrobu tepla, výrobu a energetické využívanie bioplynu, skládkového plynu a plynu z čistiarní odpadových vôd. Táto podpora je určená okrem územnej samosprávy aj pre fyzické alebo právnické osoby, združenia fyzických alebo právnických osôb, subjekty štátnej správy a neziskové organizácie poskytujúce všeobecne prospešné služby. Zníženie spotreby energie pri prevádzke verejných budov, podporuje sa zatepľovanie, modernizácia vykurovacích klimatizačných systémov, systémov prípravy teplej vody, osvetlenia, výťahov, inštalácie systémov merania a riadenia, inštalácie zariadení na využívanie OZE pre spotrebu energie v budove. Prijímateľmi sú subjekty ústrednej správy a územnej samosprávy, verejnoprávne ustanovizne. Vypracovanie a implementácia nízkouhlíkových stratégií pre všetky typy území, najmä pre mestské oblasti vrátane aktualizácie a implementácie koncepcie rozvoja obcí v oblasti tepelnej energetiky, informovanosť, poradenstvo, monitorovanie, rozvoj účinnejších systémov centralizovaného zásobovania teplom založených na dopyte po využiteľnom teple. Podporované sú najmä opatrenia zamerané na výstavbu, rekonštrukciu a modernizáciu rozvodov tepla. Podpora je určená pre fyzické alebo právnické osoby oprávnené na podnikanie, združenia fyzických alebo právnických osôb, subjekty štátnej správy a územnej samosprávy. Zodpovedným subjektom za implementáciu tejto prioritnej osi operačného programu Kvalita životného prostredia je Slovenská energetická a inovačná agentúra. Bod 2. V rámci programového obdobia 2021 až ´27 sme zámer podporiť zo zdrojov fondov EÚ opatrenia zamerané na energetickú efektívnosť a využitie OZE deklarovali už v partnerskej dohode Slovenskej republiky na roky ´21 – ´27, ktorú schválila Európska komisia v júli tohto roku. Program Slovensko na roky ´21 – ´27, ktorý je aktuálne vo finálnej fáze schvaľovania zo strany Európskej komisie, predpokladá podporu využitia OZE v rámci priority – energetická efektívnosť a dekarbonizácia pri nasledovných dvoch špecifických cieľoch. Podpora energetickej efektívnosti a znižovania emisií skleníkových plynov, podpora energie z obnoviteľných zdrojov v súlade so Smernicou EÚ 2018/2001, vrátane kritérií udržateľnosti, ktoré sú v nej stanovené. Pre tieto dva špecifické ciele je navrhnutá alokácia 1,28 mld. eur. Hlavným cieľovým skupinám, pre ktoré bude táto podpora určená, patria aj subjekty verejnej správy, vrátane miest a obcí. Po 3. V súvislosti s prebiehajúcou energetickou krízou je ministerstvo investícií, regionálneho rozvoja a informatizácie Slovenskej republiky v intenzívnom kontakte so zástupcami Európskej komisie ohľadom umožnenia realizácie opatrení v rámci zdrojov kohéznej politiky 2014 – 2020, ktoré pomôžu zmierniť dopady vysokých cien energií. Vážený pán poslanec, ďakujem za vašu pozornosť.